b'\n_START_ARTICLE_\nHoll\xc3\xa6ndervogn\n_START_PARAGRAPH_\nEn holl\xc3\xa6ndervogn er en politi-indsatsvogn til at kontrollere store folkem\xc3\xa6ngder ved uroligheder og gadekampe._NEWLINE_Vogntypen kaldes en holl\xc3\xa6ndervogn, fordi dens opbygning og strategien bag anvendelsen er opfundet af det hollandske politi (Manschappenvoertuig Mobiele Eenheid). De f\xc3\xb8rste holl\xc3\xa6ndervogne blev anskaffet i december 1997 og blev indk\xc3\xb8bt som f\xc3\xa6rdige enheder. Denne indk\xc3\xb8bsm\xc3\xa5de er benyttet siden, da det er langt billigere med serieproducerede enheder, end selv at ombygge dem i Danmark. Danmark har ni holl\xc3\xa6ndervogne. _NEWLINE_I forbindelse med rydningen af Ungdomshuset i marts 2007 og de derp\xc3\xa5 f\xc3\xb8lgende uroligheder, l\xc3\xa5nte politiet 16 ekstra holl\xc3\xa6ndervogne af det hollandske politi. De var udstyrede med danske nummerplader, men var stadig markerede med det hollandske POLITIE i stedet for POLITI._NEWLINE_En del medier ben\xc3\xa6vner lignende k\xc3\xb8ret\xc3\xb8jstyper for holl\xc3\xa6ndervogne, selvom navnet kun omfatter denne store udgave.\n_START_SECTION_\nVognens opbygning\n_START_PARAGRAPH_\nK\xc3\xb8ret\xc3\xb8jet er opbygget omkring en Mercedes-Benz Vario-varevogn ombygget efter et koncept, hvor den er s\xc3\xa5 robust og afvisende overfor kasteskyts som muligt. Den er bekl\xc3\xa6dt med h\xc3\xa5rd plastic og kulfiber, der er malet med brandh\xc3\xa6mmende maling. Alle ruder er af panserglas og forruden er bekl\xc3\xa6dt med et metalgitter. Vognen er desuden udstyret med run-flat-d\xc3\xa6k (en h\xc3\xa5rd plastickerne inden i d\xc3\xa6kket), s\xc3\xa5 man kan k\xc3\xb8re videre selv med punkterede d\xc3\xa6k. Udst\xc3\xb8dningsr\xc3\xb8ret er udformet, s\xc3\xa5 fremmedlegemer ikke kan stoppe motoren. _NEWLINE_Vognene har ogs\xc3\xa5 v\xc3\xa6gte i bunden, s\xc3\xa5 de har et lavt tyngdepunkt. Dette g\xc3\xb8r det n\xc3\xa6sten umuligt for en menneskem\xc3\xa6ngde at v\xc3\xa6lte dem. Tilsvarende vogne i udlandet har t\xc3\xa5regasgranatkastere og vandkanoner monteret.\n_START_SECTION_\nHistorisk baggrund\n_START_PARAGRAPH_\nN\xc3\xa5r politiet har skullet rydde gader i forbindelse med uroligheder, har den klassiske fremgangsm\xc3\xa5de v\xc3\xa6ret at anvende politik\xc3\xa6der, der drev uromagere v\xc3\xa6k fra omr\xc3\xa5det. Med den stigende vold mod politiet i forbindelse med uroligheder og den stigende taktiske koordinering blandt urostiftere, opstod der flere og flere farlige situationer. Et eksempel er 18. maj-urolighederne i 1993 hvor politiet blev fanget imellem flere hold aktivister og hvor det endte med, at politiet affyrede 113 pistolskud.'